CELEX: 32014D0691
Language: et
Date: 2014-09-29 00:00:00
Title: 2014/691/EL: Nõukogu otsus, 29. september 2014 , millega muudetakse otsust 2014/668/EL ühelt poolt Euroopa Liidu ja Euroopa Aatomienergiaühenduse ning nende liikmesriikide ja teiselt poolt Ukraina vahelise assotsieerimislepingu Euroopa Liidu nimel allkirjastamise ja ajutise kohaldamise kohta selle III jaotise (välja arvatud sätted teise lepinguosalise territooriumil seaduslikult töötavate kolmandate riikide kodanike kohtlemise kohta) ning IV, V, VI ja VII jaotise ning seotud lisade ja protokollide osas

3.10.2014   
            
            
               ET
            
            
               Euroopa Liidu Teataja
            
            
               L 289/1
            
         NÕUKOGU OTSUS,
   29. september 2014,
   millega muudetakse otsust 2014/668/EL ühelt poolt Euroopa Liidu ja Euroopa Aatomienergiaühenduse ning nende liikmesriikide ja teiselt poolt Ukraina vahelise assotsieerimislepingu Euroopa Liidu nimel allkirjastamise ja ajutise kohaldamise kohta selle III jaotise (välja arvatud sätted teise lepinguosalise territooriumil seaduslikult töötavate kolmandate riikide kodanike kohtlemise kohta) ning IV, V, VI ja VII jaotise ning seotud lisade ja protokollide osas
   
      (2014/691/EL)
   
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artiklit 217 koostoimes artikli 218 lõikega 5 ja artikli 218 lõike 8 teise lõiguga,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Nõukogu võttis 23. juunil 2014 vastu otsuse 2014/668/EL (1).
            
         
               (2)
            
            
               Pärast Ukraina poolega konsulteerimist ja võttes arvesse üleüldisi pingutusi rahuprotsessi rakendamiseks Ukrainas, tegi komisjon nõukogule ettepaneku lükata ühelt poolt Euroopa Liidu ja Euroopa Aatomienergiaühenduse ning nende liikmesriikide ja teiselt poolt Ukraina vahelise assotsieerimislepingu (edaspidi „assotsieerimisleping”) kaubandusküsimusi käsitlevate sätete (IV jaotis) ajutist kohaldamist edasi kuni 31. detsembrini 2015, jätkates samal ajal liidu ühepoolsete kaubandusmeetmete võtmist Ukraina kasuks.
            
         
               (3)
            
            
               Assotsieerimislepingu III, IV, V, VI ja VII jaotise ning seotud lisade ja protokollide asjakohaste sätete ajutine kohaldamine jõustub etapiti. Assotsieerimislepingu artiklis 486 ettenähtud teade III, V, VI ja VII jaotise ning seotud lisade ja protokollide kohta esitatakse viivitamata koos nõukogu otsuse 2014/295/EL (2) artiklis 4 ettenähtud sätteid käsitleva teatega. IV jaotise ning seotud lisade ja protokollide kohta esitatakse teade nii, et nende ajutine kohaldamine jõustub 1. jaanuaril 2016.
            
         
               (4)
            
            
               Otsust 2014/668/EL tuleks seetõttu vastavalt muuta,
            
         ON VASTU VÕTNUD KÄESOLEVA OTSUSE:
   Artikkel 1
   Nõukogu otsuse 2014/668/EL artiklisse 4 lisatakse järgmised lõigud:
   
      „III, V, VI ja VII jaotise ning seotud lisade ja protokollide asjakohaste sätete osas esitatakse lepingu artikli 486 kohane teade ajutise kohaldamise kohta viivitamata.
      IV jaotise ning seotud lisade ja protokollide asjakohaste sätete osas esitatakse lepingu artikli 486 kohane teade nii, et nende ajutine kohaldamine jõustub 1. jaanuaril 2016.”
   
   Artikkel 2
   Käesolev otsus jõustub selle vastuvõtmise kuupäeval.
   
      Brüssel, 29. september 2014
      
         
            Nõukogu nimel
         
         
            eesistuja
         
         S. GOZI
      
   
   
      (1)  Nõukogu 23. juuni 2014. aasta otsus 2014/668/EL ühelt poolt Euroopa Liidu ja Euroopa Aatomienergiaühenduse ning nende liikmesriikide ja teiselt poolt Ukraina vahelise assotsieerimislepingu Euroopa Liidu nimel allkirjastamise ja ajutise kohaldamise kohta selle III jaotise (välja arvatud sätted teise lepinguosalise territooriumil seaduslikult töötavate kolmandate riikide kodanike kohtlemise kohta) ning IV, V, VI ja VII jaotise ning seotud lisade ja protokollide osas (ELT L 278, 20.9.2014, lk 1).
   
      (2)  Nõukogu 17. märtsi 2014. aasta otsus 2014/295/EL ühelt poolt Euroopa Liidu ja Euroopa Aatomienergiaühenduse ning nende liikmesriikide ning teiselt poolt Ukraina vahelise assotsieerimislepingu Euroopa Liidu nimel allkirjastamise ja selle ajutise kohaldamise kohta selle preambuli, artikli 1 ning I, II ja VII jaotise osas (ELT L 161, 29.5.2014, lk 1).